Document ID: 32015D0772

Reference:
14.5.2015
ET
Euroopa Liidu Teataja
L 121/12
NÕUKOGU OTSUS (EL) 2015/772,
11. mai 2015,
millega moodustatakse tööhõivekomitee ja tunnistatakse kehtetuks otsus 2000/98/EÜ
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 150,
võttes arvesse Euroopa Parlamendi arvamust
ning arvestades järgmist:
(1)
Aluslepingu artiklis 5 on sätestatud, et liit võtab meetmeid liikmesriikide tööhõivepoliitika koordineerimise tagamiseks, et kooskõlastatud tööhõivestrateegia väljaarendamise abil seda tõhustada.
(2)
Aluslepingu kolmanda osa IX jaotises kehtestatakse kord, mille kohaselt liikmesriigid ja liit peaksid püüdma välja arendada kooskõlastatud tööhõivestrateegiat, eelkõige edendada kvalifitseeritud, koolitatud ja kohanemisvõimelist tööjõudu ning majanduslikele muudatustele reageerivaid tööturge.
(3)
Täites oma ülesandeid, mis hõlmavad nõukogu ja komisjoni töö nõustamist ja toetamist, peaks tööhõivekomitee („komitee”) aitama tagada Euroopa tööhõivestrateegia, makromajanduspoliitika koordineerimise ja majandusreformiprotsessi ühtset ja vastastikku toetavat väljatöötamist ja rakendamist.
(4)
Komitee peaks tegema tihedat koostööd tööturu osapooltega, eelkõige nendega, kes on esindatud nõukogu otsusega 2003/174/EÜ (1) sisse seatud majanduskasvu- ja tööhõivealasel kolmepoolsel sotsiaaltippkohtumisel.
(5)
Euroopa Ülemkogu märkis oma 27. ja 28. juuni 2013. aasta järeldustes, et majandus- ja rahaliidu sotsiaalset mõõdet tuleks tugevdada. Esimese sammuna on oluline paremini jälgida ja arvesse võtta sotsiaalset ja tööturu olukorda majandus- ja rahaliidus, eelkõige kasutades asjakohaseid sotsiaal- ja tööhõivenäitajaid Euroopa poolaasta raames. Samuti on tähtis tagada tööhõive ja sotsiaalpoliitika parem koordineerimine, austades samal ajal täielikult liikmesriikide pädevust.
(6)
Euroopa Ülemkogu märkis oma 24. ja 25. oktoobri 2013. aasta järeldustes, et majandus-, tööhõive- ja sotsiaalpoliitika koordineerimist edendatakse täiendavalt olemasolevate menetluste kohaselt, austades samal ajal täielikult liikmesriikide pädevust. Euroopa Ülemkogu arvates eeldab see täiendavat tööd nõukogu erinevate koosseisude vahelise koostöö tugevdamiseks, et tagada kõnealuste poliitikavaldkondade sidusus kooskõlas ühiste eesmärkidega.
(7)
Käesolev otsus peaks kajastama Euroopa poolaasta arengut ja komitee rolli selles protsessis. Eelkõige sätestatakse nõukogu määruses (EÜ) nr 1466/97, (2) et Euroopa poolaasta raames konsulteeritakse asjakohasel juhul majandus- ja rahanduskomiteega, majanduspoliitika komiteega, tööhõivekomiteega ning sotsiaalkaitsekomiteega. Lisaks sätestatakse Euroopa Parlamendi ja nõukogu määruses (EL) nr 1176/2011, (3) et põhjalikus analüüsis tuleb asjakohasel juhul võtta arvesse liikmesriikidele nõukogu poolt esitatud soovitusi ja üleskutseid. Samuti sätestatakse selles, et iga liikmesriigi, kelle suhtes on algatatud ülemäärase tasakaalustamatuse menetlus, parandusmeetmete kava võtab arvesse poliitikameetmete majanduslikku ja sotsiaalset mõju ning on kooskõlas majanduspoliitika üldsuuniste ja tööhõivesuunistega.
(8)
Komitee ning majandus- ja sotsiaalpoliitika koordineerimises osalevad liidu organid, eelkõige majandus- ja rahanduskomitee, majanduspoliitika komitee ning sotsiaalkaitsekomitee, peaksid tegema omavahel tihedat koostööd. Kui see on asjakohane ja kaasatud komiteede vahel kokku lepitud, võib komitee koostöö sotsiaalkaitsekomitee, majandus- ja rahanduskomitee ning majanduspoliitika komiteega hõlmata ühiste koosolekute korraldamist, eelkõige seoses komiteede vastavate ülesannetega Euroopa poolaasta raames.
(9)
Oma aluslepinguga saadud volituste tõhusaks täitmiseks ja komitee tegevuse ajakavaga kohandumiseks vajaliku paindlikkuse võimaldamiseks, eelkõige Euroopa poolaasta tsükli raamistikus, tuleks komitee toimimisega seotud juhtimissätted läbi vaadata, et tagada tõhusus ja järjepidevus.
(10)
Nõukogu otsus 2000/98/EÜ (4) tuleks kehtetuks tunnistada,
ON VASTU VÕTNUD KÄESOLEVA OTSUSE:
Artikkel 1
Moodustamine
Moodustatakse nõuandev tööhõivekomitee („komitee”), et edendada liikmesriikide tööhõive- ja tööturupoliitika koordineerimist kooskõlas aluslepinguga ning võttes arvesse liidu institutsioonide ja organite volitusi.
Artikkel 2
Ülesanded
1.   Komitee ülesanneteks on
a)
jälgida tööhõive olukorda ja tööhõivepoliitikat liikmesriikides ja liidus;
b)
sõnastada arvamusi nõukogu või komisjoni taotlusel või omal algatusel, ilma et see piiraks aluslepingu artikli 240 kohaldamist, ja aidata kaasa aluslepingu artiklis 148 osutatud nõukogu menetluste ettevalmistamisele.
2.   Lõike 1 kohaldamiseks püüab komitee teha eelkõige järgmist:
a)
edendada eesmärgiks oleva kõrge tööhõivetaseme arvesse võtmist liidu poliitika ja tegevuse kavandamisel ja rakendamisel;
b)
osaleda menetluses, mille tulemusena võetakse vastu majandusalased üldsuunised, et tagada nimetatud suuniste ja tööhõivesuuniste kooskõla ning edendada Euroopa tööhõivestrateegia, makromajanduspoliitika koordineerimise ja majandusreformiprotsessi vahelist koostoimet vastastikku toetaval viisil;
c)
osaleda liidu tasandil makromajanduslikus dialoogis;
d)
edendada oma pädevuse piires kõiki Euroopa poolaasta aspekte ja anda nende kohta aru nõukogule;
e)
edendada liikmesriikide omavahelist ning liikmesriikide ja komisjoni vahelist teabe- ja kogemustevahetust.
3.   Komitee võtab igal aastal vastu tööprogrammi, võttes arvesse nõukogu ja komisjoni poliitilisi prioriteete. Tööprogramm edastatakse nõukogule.
4.   Komitee võib kasutada väliseksperte, kui see on päevakorras olevate küsimuste lahendamiseks asjakohane.
Artikkel 3
Koosseis
1.   Iga liikmesriik ja komisjon määrab komiteesse kaks liiget. Nad võivad määrata ka kaks asendusliiget.
2.   Komitee liikmed ja asendusliikmed valitakse liikmesriikide tööhõive- ja tööturupoliitika valdkonnas märkimisväärset pädevust omavate kõrgemate ametnike või ekspertide seast.
3.   Liikmesriigid ja komisjon annavad endast parima, et saavutada sooline tasakaal komitee koosseisus.
Artikkel 4
Toimimine
1.   Komitee valib oma esimehe liikmesriikide määratud liikmete hulgast kaheaastaseks ametiajaks. Esimehe võib ühe korra tagasi valida täiendavaks kaheaastaseks ametiajaks. Oma töö tõhususe ja järjepidevuse tagamiseks võib komitee nõuetekohaselt põhjendatud juhtudel otsustada esimehe ametiaega kuni kaheksa kuu võrra pikendada. Esimehe ametiaeg võib kesta kokku neli aastat ja kaheksa kuud.
2.   Esimeest abistavad neli aseesimeest, kellest kaks valib komitee oma liikmete hulgast kaheaastaseks ametiajaks, mida saab ühe korra pikendada. Kolmas aseesimees on nõukogus eesistujaks oleva liikmesriigi esindaja. Neljas aseesimees on järgmiseks eesistujaks oleva liikmesriigi esindaja.
3.   Esimees delegeerib oma hääleõiguse oma asendusliikmele.
4.   Komitee koosolekud kutsub kokku esimees kas omal algatusel või enamuse komiteeliikmete taotlusel.
5.   Komitee kehtestab oma töökorra.
6.   Kulud hüvitatakse vastavalt kehtivatele halduseeskirjadele.
7.   Komisjon pakub komiteele piisavat analüütilist ja organisatsioonilist tuge. Komisjon määrab oma töötajate hulgast sekretäri. Sekretär ja teda abistavad töötajad lähtuvad komiteed tema ülesannete täitmisel abistades komitee juhistest. Koosolekute korraldamisel teeb sekretär koostööd nõukogu peasekretariaadiga.
8.   Komitee teeb asjakohasel juhul koostööd muude asjaomaste organite ja komiteedega, kes tegelevad sotsiaal- ja majanduspoliitika küsimustega, näiteks sotsiaalkaitsekomitee, majandus- ja rahanduskomitee, majanduspoliitika komitee, hariduskomitee ja Euroopa tööturuasutuste võrgustiku haldusnõukogu.
Artikkel 5
Töörühmad
1.   Komitee võib konkreetsete küsimuste käsitlemise usaldada asendusliikmetele või moodustada selleks töörühmi. Sellise töörühma tööd juhib kas komitee aseesimees, komitee liige või asendusliige, komisjoni ametnik või komitee poolt määratud töörühma liige.
2.   Komisjon pakub töörühmadele piisavat analüütilist ja organisatsioonilist tuge.
3.   Töörühmad võivad kasutada ekspertide abi.
4.   Komitee võib samuti moodustada koos teiste komiteede või organitega ühiseid töörühmi, mille juhtimiseeskirjad määratakse kindlaks ühiselt.
Artikkel 6
Tööturu osapooltega konsulteerimine
Oma ülesannet täites konsulteerib komitee tööturu osapooltega. Sellega seoses loob ta kontaktid majanduskasvu- ja tööhõivealasel kolmepoolsel sotsiaaltippkohtumisel esindatud tööturu osapooltega.
Artikkel 7
Üleminekusätted
Otsuse 2000/98/EÜ artikli 3 kohaselt valitud liikmete ametiaeg jätkub kuni ametiaja lõpuni, nagu on kindlaks määratud käesoleva otsuse artikliga 4. Ametiaja alguskuupäevaks loetakse kuupäeva, millal toimusid otsuse 2000/98/EÜ artikli 3 kohased valimised.
Artikkel 8
Kehtetuks tunnistamine
Otsus 2000/98/EÜ tunnistatakse kehtetuks alates kuupäevast, mil toimub komitee esimene koosolek pärast käesoleva otsuse jõustumist. Kõnealune koosolek toimub hiljemalt nelja kuu jooksul pärast käesoleva otsuse vastuvõtmise kuupäeva.
Artikkel 9
Jõustumine
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 11. mai 2015
Nõukogu nimel
eesistuja
J. DŪKLAVS
(1)  Nõukogu 6. märtsi 2003. aasta otsus 2003/174/EÜ majanduskasvu- ja tööhõivealase kolmepoolse sotsiaaltippkohtumise kohta (ELT L 70, 14.3.2003, lk 31).
(2)  Nõukogu 7. juuli 1997. aasta määrus (EÜ) nr 1466/97 eelarveseisundi järelevalve ning majanduspoliitika järelevalve ja kooskõlastamise tõhustamise kohta (EÜT L 209, 2.8.1997, lk 1).
(3)  Euroopa Parlamendi ja nõukogu 16. novembri 2011. aasta määrus (EL) nr 1176/2011 makromajandusliku tasakaalustamatuse ennetamise ja korrigeerimise kohta (ELT L 306, 23.11.2011, lk 25).
(4)  Nõukogu 24. jaanuari 2000. aasta otsus 2000/98/EÜ, millega asutatakse tööhõivekomitee (EÜT L 29, 4.2.2000, lk 21).

Summary:
Tööhõivekomitee
Tööhõivekomitee
Tööhõivekomitee annab Euroopa Komisjonile ja Euroopa Liidu Nõukogule nõu Euroopa Liidu riikide vahelise tööhõive- ja tööturupoliitikat hõlmava koostöö edendamise küsimustes.
ÕIGUSAKT
            
Nõukogu 11. mai 2015. aasta otsus (EL) 2015/772, millega moodustatakse tööhõivekomitee ja tunnistatakse kehtetuks otsus 2000/98/EÜ
KOKKUVÕTE
            
Tööhõivekomitee annab Euroopa Komisjonile ja Euroopa Liidu Nõukogule nõu Euroopa Liidu riikide vahelise tööhõive- ja tööturupoliitikat hõlmava koostöö edendamise küsimustes.
MIS ON OTSUSE EESMÄRK?
              
Otsuses sätestatakse tööhõivekomitee ülesanded. Tööhõivekomitee peab aitama kaasa menetlusele, mis viib majanduspoliitika üldsuunisete vastuvõtmiseni, et tagada nimetatud suuniste vastavus tööhõivesuunistele.
Komitee peab vastastikku toetaval viisil aitama kaasa ka Euroopa tööhõivestrateegia, makromajanduspoliitika kooskõlastamise ja majandusreformi vahelisele koostoimele.
Samuti sätestatakse selles eeskirjad komitee liikmelisuse, toimimise ja töörühmade kohta.
PÕHIPUNKTID
              
Tööhõivekomitee ülesanneteks on:
jälgida tööhõive olukorda ja tööhõivepoliitikat ELi riikides;
aidata valmistada ette nõukogu menetlusi, et koostada suuniseid, millega ELi riigid peavad oma tööhõivepoliitikas arvestama;
esitada arvamusi kas nõukogu või komisjoni nõudmisel või omal algatusel.
Nende ülesannete täitmisel peab komitee ELi poliitika kavandamisel pidama silmas kõrge tööhõivetaseme eesmärki. Samuti peab komitee püüdma:
oma volituste piires aidata kaasa kõigile Euroopa poolaasta aspektidele ja andma nende kohta aru nõukogule;
kindlustada ELi riikide ja komisjoni vahelist teabe- ja kogemustevahetust.
Komitee võtab igal aastal vastu tööprogrammi ja saadab selle koopia komisjonile.
Iga ELi riik ja komisjon määravad komiteesse kaks liiget. Need liikmed valitakse isikute hulgast, kes on eriti pädevad tööhõive- ja tööturupoliitika valdkonnas. Liikmed valivad esimehe ja neli aseesimeest.
Komisjon pakub komiteele analüütilist ja organisatsioonilist tuge ning määrab ühe liikme sekretäri kohustusi täitma.
Oma ülesannet täites konsulteerib komitee tööturu osapooltega. Seoses sellega loob ta kontakte majanduskasvu- ja tööhõivealasel kolmepoolsel sotsiaaltippkohtumisel esindatud tööturu osapooltega.
Tööhõivekomitee teeb tihedat koostööd sotsiaalkaitsekomitee, majandus- ja rahanduskomitee ning majanduspoliitika komiteega. Sinna hulka võib kuuluda ühisnõupidamiste korraldamine seoses Euroopa poolaastaga.
MIS AJAST OTSUST KOHALDATAKSE?
              
15. maist 2015.
TAUST
Euroopa Liidu toimimise lepingus (IX jaotis) on sätestatud kord, mille alusel peavad ELi riigid tegema koostööd koordineeritud tööhõivestrateegia väljatöötamiseks ning eelkõige kvalifitseeritud, koolitatud, kohanemisvõimelise ja majanduslikele muutustele kiiresti reageeriva tööjõu edendamiseks. Nõuandva tööhõivekomitee asutamine on osa sellest.
Otsusega asendatakse eelmine otsus 2000/98/EÜ (millega asutatakse tööhõivekomitee), et kajastada Euroopa poolaasta arengut ja komitee rolli selles protsessis.
Lisateavet vt tööhõivekomitee teemast Euroopa Komisjoni veebilehel.
VIITED
Õigusakt
Jõustunud
Liikmesriikide õigusesse ülevõtmise tähtaeg
Euroopa Liidu Teataja
Otsus (EL) 2015/772
15.5.2015
-
ELT L 121, 14.5.2015, lk 12-15
SEONDUVAD ÕIGUSAKTID
            
Soovitus: nõukogu soovitus liikmesriikide ja liidu majanduspoliitika üldsuuniste kohta (COM(2015) 99 (final), 2.3.2015)
Viimati muudetud: 12.08.2015